b'\n_START_ARTICLE_\nKsaveras Plan\xc4\x8di\xc5\xabnas\n_START_PARAGRAPH_\nKsaveras Plan\xc4\x8di\xc5\xabnas (1953 m. sausio 28 d. Vilky\xc5\xa1kiuose, \xc5\xa0ilut\xc4\x97s raj.) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\n1962\xe2\x80\x931972 m. choro dirigavimo mok\xc4\x97si M. K. \xc4\x8ciurlionio vidurin\xc4\x97je meno mokykloje (d\xc4\x97st. N. Kazakauskien\xc4\x97). 1972\xe2\x80\x931977 m. choro dirigavimo studijas t\xc4\x99s\xc4\x97 Leningrado N. Rimskio-Korsakovo konservatorijoje (doc. N. Romanovskio klas\xc4\x97). 1978\xe2\x80\x931980 m. \xc5\xa1ios mokslo \xc4\xafstaigos ir to paties d\xc4\x97stytojo aspirantas. Studijuodamas dirbo vaik\xc5\xb3 klubo \xe2\x80\x9eSmena\xe2\x80\x9c choro koncertmeisteriu, d\xc4\x97st\xc4\x97 pedagoginiame muzikos technikume. 1990\xe2\x80\x931992 m. sta\xc5\xbeavo Lietuvos muzikos akademijoje (prof. R. Geniu\xc5\xa1o operinio \xe2\x80\x93 simfoninio dirigavimo klas\xc4\x97), buvo dirigento asistentas G. Rossini \xe2\x80\x9eSevilijos kirp\xc4\x97jas\xe2\x80\x9c ir G. Bizet \xe2\x80\x9eKarmen" oper\xc5\xb3 pastatymuose. 1992 m. tobulinosi tarptautin\xc4\x97s J. S. Bacho akademijos Stuttgarte kursuose (pas prof. Helmuth\xc4\x85 Rilling\xc4\x85), o 1993 m. muzikos kursuose Rygoje. 1993 m. \xc4\xafgijo muzikos mokytojo metodininko kategorij\xc4\x85._NEWLINE_Nuo 1980 m. Kauno muzikinio teatro chormeisteris, 1986\xe2\x80\x931991 m. vyr. chormeisteris, dirigento asistentas. Pareng\xc4\x97 daugelio muzikini\xc5\xb3 veikal\xc5\xb3 chorines scenas ir dirigavo kelet\xc4\x85 opere\xc4\x8di\xc5\xb3 spektakli\xc5\xb3._NEWLINE_Nuo 1983 m. Kauno kult\xc5\xabros r\xc5\xabm\xc5\xb3 berniuk\xc5\xb3 ir jaunuoli\xc5\xb3 choro \xe2\x80\x9eVarpelis\xe2\x80\x9c meno vadovas ir vyr. dirigentas. Daug darbo \xc4\xafd\xc4\x97jo berniukus rengdamas choro 20-me\xc4\x8dio jubiliejiniams koncertams (198412 12 ir 15), 1985 m. koncertavo Kirove ir Maskvoje, 65 berniukus ir 25 jaunuolius profesionaliai pareng\xc4\x97 1985 m. respublikin\xc4\x97s dain\xc5\xb3 \xc5\xa1vent\xc4\x97s konkursui. 1989 m. \xc4\xafk\xc5\xabr\xc4\x97 berniuk\xc5\xb3 chorinio dainavimo mokykl\xc4\x85 \xe2\x80\x9eVarpelis\xe2\x80\x9c, pareng\xc4\x97 mokymo programas. 1994 m. gegu\xc5\xbe\xc4\x97s 14 d. Kauno J\xc4\x97zuit\xc5\xb3 ba\xc5\xbeny\xc4\x8dioje, o 1994 m. gegu\xc5\xbe\xc4\x97s 21 d. Kauno filharmonijos sal\xc4\x97je mokyklos \xc4\xafk\xc5\xabrimo 5-me\xc4\x8dio proga berniuk\xc5\xb3 ir jaunuoli\xc5\xb3 choras, solistai ir simfoninis orkestras atliko Franco Schuberto Mi\xc5\xa1ias G-dur. Berniuk\xc5\xb3 ir jaunuoli\xc5\xb3 chorus pareng\xc4\x97 1990 m. Lietuvos tautinei dain\xc5\xb3 \xc5\xa1ventei, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms bei 1997 m. Lietuvos moksleivi\xc5\xb3 dain\xc5\xb3 \xc5\xa1ventei Vilniuje._NEWLINE_\xe2\x80\x9eVarpelis\xe2\x80\x9c kasmet parengia po 2-3 naujas koncertines programas, daug koncertuoja Lietuvoje, konkursuose peln\xc4\x97 pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3. 1992 m. koncertavo Rusijoje ir Lenkijoje, 1993 m. \xc4\x8cekijoje, 1994 m. Danijoje, 1995 m. Estijoje ir Italijoje, 1983, 1986, 1990 m. ir 1996 m. Vokietijoje, 1996 m. Austrijoje. Chorai yra i\xc5\xa1mok\xc4\x99 ir sud\xc4\x97ting\xc5\xb3 k\xc5\xabrini\xc5\xb3: F. Schuberto Mi\xc5\xa1ias Es \xe2\x80\x93 dur, Ch. Gounod \xe2\x80\x9eMi\xc5\xa1ias \xc5\xa0v. Cecilijos garbei\xe2\x80\x9c, A. W. Mozarto \xe2\x80\x9eMissa brevis C-dur\xe2\x80\x9c, J. S. Bacho kantatas Nr. 71 ir Nr. 172 (su simfoniniu orkestru atliktos ir Vokietijoje), M. K. \xc4\x8ciurlionio kantat\xc4\x85 \xe2\x80\x9eDe profundis\xe2\x80\x9c, Vidmanto Bartulio Mi\xc5\xa1ias \xe2\x80\x9eJesus\xe2\x80\x9c, Vytauto Mi\xc5\xa1kinio Mi\xc5\xa1ias c \xe2\x80\x93 moll ir Giedriaus Kuprevi\xc4\x8diaus \xe2\x80\x9eMet\xc5\xb3 sonetus\xe2\x80\x9c (pastarieji du k\xc5\xabriniai \xc4\xafra\xc5\xa1yti \xc4\xaf audiokasetes). 1985 ir 1988 m. chorai padar\xc4\x97 \xc4\xafra\xc5\xa1\xc5\xb3 Lietuvos televizijai, o 1988 m. bei 1989 m. fondini\xc5\xb3 \xc4\xafra\xc5\xa1\xc5\xb3 ir Lietuvos radijui._NEWLINE_K. Plan\xc4\x8di\xc5\xabnas yra daugelio m\xc4\x97g\xc4\x97ji\xc5\xa1k\xc5\xb3 chor\xc5\xb3 konsultantas ir konkurs\xc5\xb3 \xc5\xbeiuri narys, Kauno miesto dain\xc5\xb3 \xc5\xa1ven\xc4\x8di\xc5\xb3 dirigentas, berniuk\xc5\xb3 chor\xc5\xb3 s\xc4\x85skryd\xc5\xbei\xc5\xb3 Klaip\xc4\x97doje, Kaune ir Tartu dirigentas, 1993 m. Lietuvos jaunimo ma\xc5\xbeosios dain\xc5\xb3 \xc5\xa1vent\xc4\x97s Vilniuje dirigentas, 1997 m. Lietuvos moksleivi\xc5\xb3 dain\xc5\xb3 \xc5\xa1vent\xc4\x97s, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 Vilniuje dirigentas._NEWLINE_Nuo 1994 m. Lietuvos muzikos akademijos Kauno fakulteto Choro dirigavimo katedros vyr. asistentas, nuo 1998 m. Lietuvos chor\xc5\xb3 s\xc4\x85jungos prezidiumo narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'